கேரளாவில் கால் பந்துக்கு ரசிகர்கள் அதிகம். ஒவ்வோர் ஊரிலும் ஒரு மைதானம் அமைந்து விடுவதும், பையன்கள் குழுக்கள் சேர்ந்து விடுவதும், போட்டிகள் நடத்தப்படுவதுமான சூழல் அங்கே தொடர்ந்து வருகிறது. 'சுடானி ஃப்ரம் நைஜீரியா' கால்பந்தாட்டத்தைப் பற்றி பேசுகிற படமில்லை என்றபோதிலும், கதை அங்கிருந்துதான் புறப்படுகிறது. மலப்புறம் ஜில்லாவில், உள்ளுர இருக்கிற கிராமம். அங்கே இருக்கிற ஒரு கால்பந்தாட்டக் குழு. மஜீத்தான் மேனேஜராய் இருந்து அக்குழுவைப் பார்த்துக் கொள்கிறான், போட்டிகளில் ஈடுபடுத்தி எல்லோருக்கும் ஓரளவு பணத்தைக் கொடுக்கிறான். வெளிநாடுகளில் இருந்தும்கூட அவன் நல்ல ஆட்டக்காரர்களைக் கொண்டு வருவதுண்டு. அப்படி நைஜீரியாவிலிருந்து விளையாட வந்த சாமுவேல் என்கிற கருப்பனுக்குக் காலில் அடிபட்டுவிட, அது ஒரு மாதம் ஓய்வு தேவைப்படுகிற சிகிச்சை என்பதால், மருத்துவமனையிலிருந்து டிஸ்சார்ஜ் செய்து மஜீத் தனது வீட்டில் வைத்துப் பார்க்கக் கொண்டு வருகிறான். படத்தின் உயிர் இதைச் சுற்றித்தான் சுழல்கிறது.